  Майя Бывальцева 21-22 гудырикошконэ Удмуртиын ужась но гуртын улӥсь егитъёслэн спортъя но туризмъя элькун фестивальзы ортчоз. Ужрадэз радъясьёс улосвылысь предприятиослэсь но огазеяськонъёслэсь, ёросъёслэсь но муниципал кылдытэтъёслэсь командаоссэс пыриськыны ӧтё. Со сярысь Студентъёслэн туризмъя федерацизы ивортӥз. Командаос Якшур-Бӧдья ёросысь Сюровай гурт вӧзысь кыр интыын палаткаосын лагерьын улозы, пӧртэм вожвылъяськонъёсын кужымзэс но творчествоя быгатонлыкъёссэс возьматозы-мерталозы. Командаын 10 адями луыны кулэ (со пӧлын ӧжытсэ куинь нылъёс), пыриськисьёслэн арлыдзы – 35 аресозь. Ӵошатсконъёслэн радлыказы: - туризмъя полоса; - «Визитка» вожвылъяськон; - видеоклипъёсъя вожвылъяськон; - туристъёслэн кырӟанзыя вожвылъяськон; - пӧрасьёслэн вожвылъяськонзы; - уйин интыез валан-утчан; - «Устоез арт-объект» вожвылъяськон. Куриськонъёсты 19-тӥ гудырикошконозь trineev@mail.ru почтае кутозы. Фестивальлэн валатэтэныз (положение)  тодматскыны луоз. Фестивальлэн ужпумез – егитъёс пӧлын туризмез, тазалыко улон сямъёсты вӧлмытон, элькунысь предприятиосын но огазеяськонъёсын ужась егитъёслэсь кусыпъёссэс юнматон Ужрад Роспотребнадзорлэсь куронъёссэ лыдэ басьтыса ортчоз. Тегъёс: Спорт Туризм егитъёс Удмуртия фестиваль Якшур-Бӧдья  